વેપારી મહામંડળ અને તમામ વેપારી એસોસીએશન્સ આ બંધમાં જોડાયા હતા અને સ્વૈચ્છિક પણે સરકારની પેટ્રોલ-ડીઝલ-ગેસના ભાવવધારાની કુટનીતિ સામે વિરોધ વ્યક્ત કર્યો હતો. સરકારના ૨૦૧૪ ના ચૂંટણી ઢંઢેરાને યાદ કરાવતાં બેનર્સ-પોસ્ટર્સ-પત્રિકાઓ પણ નગરમાં ઠેરઠેર જોવાં મળ્યાં હતાં.માણસા તાલુકાના તમામ જાહેર માર્ગો પર ગઈકાલ રાતથી જ કાર્યકરોનાં ટોળાં વૃક્ષો કાપી રસ્તા બંધ કરવામાં જોતરાઈ ગયાં હતાં. જેના પરિણામે સવારથી જ તમામ જાહેર રસ્તાઓ પર વાહન વ્યવહાર ઠપ્પ થઈ જવા પામ્યો હતો. પોલીસ તંત્ર કુંભકર્ણ નિદ્રામાં ઊંઘતું ઝડપાયું હતું : પોલીસની ભૂમિકા શંકાસ્પદ અને નિષ્ક્રિય જણાઈ રહી હતી. સાવચેતી-સલામતી-સુરક્ષાના પગલે ગુજરાત રાજ્ય માર્ગ અને વાહન વ્યવહાર નિગમની બસ સેવા પણ વહેલી સવારથી જ બંધ કરી દેવામાં આવી હતી.